Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου σχετικά με τον μεταφορητό εξοπλισμό υπό πίεση» () (97/C 296/02)

Στις 14 Φεβρουαρίου 1997, και σύμφωνα με το άρθρο 75 παρ. 1 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα βιομηχανίας, εμπορίου, βιοτεχνίας και υπηρεσιών στο οποίο ανατέθηκε η προετοιμασία των σχετικών εργασιών υιοθέτησε τη γνωμοδότησή του στις 4 Ιουνίου 1997 με εισηγητή τον κ. Λέριο.

Κατά την 347η σύνοδο ολομέλειας (συνεδρίαση της 10ης Ιουλίου 1997), η ΟΚΕ υιοθέτησε με 71 ψήφους υπέρ, 3 κατά και 8 αποχές την ακόλουθη γνωμοδότηση.

1. Κύρια σημεία της πρότασης οδηγίας

Στοχεύει, αφενός, μεν στην ασφάλεια κατά τη μεταφορά του «Μεταφερόμενου εξοπλισμού υπό πίεση», αφετέρου δε, στην εξασφάλιση της ελεύθερης κυκλοφορίας αυτού εντός της Κοινοτικής Αγοράς.

Τα παραπάνω επιτυγχάνονται δια της εισαγωγής νέων διαδικασιών περιοδικών επιθεωρήσεων όλου του υφιστάμενου εξοπλισμού υπό πίεση όπως αυτές περιγράφονται στο Παράρτημα V Μέρος ΙΙ της οδηγίας, καθώς επίσης και της εισαγωγής των διαδικασιών με τις οποίες πιστοποιείται η συμμόρφωση προς τις ενότητες που περιγράφονται στο Παράρτημα V Μέρος Ι και αφορούν όλο το νέο εξοπλισμό υπό πίεση.

2. Γενικές παρατηρήσεις

2.1. Αν και το Συμβούλιο έχει επιτύχει υψηλό επίπεδο ασφαλούς μεταφοράς επικινδύνων εμπορευμάτων, συμπεριλαμβανομένου του «Μεταφερόμενου εξοπλισμού υπό πίεση», με τις Οδηγίες 94/55/ΕΚ της 21/11/94 (προσέγγιση νομοθεσιών για οδικές μεταφορές, ADR) και 96/49/ΕΚ της 23/7/96 (προσέγγιση νομοθεσιών για μεταφορές δια τραίνων, RID), εντούτοις δεν έχει εξασφαλισθεί η ελεύθερη διακίνηση από χώρα σε χώρα του υπό πίεση εξοπλισμού περιλαμβανομένης της επαναγέμισης και της εκ νέου χρήσης, καθόσο υπάρχουν επιπρόσθετες εθνικές απαιτήσεις αναφορικά με τα παραπάνω.

Έτσι λοιπόν οι περιορισμοί αυτοί θα εξαλείφονταν εάν υπήρχε ένα εναρμονισμένο σύστημα εγκρίσεων του εν λόγω εξοπλισμού κατά τη διενέργεια των περιοδικών επιθεωρήσεων της χρήσης του και στον εν συνεχεία εφοδιασμό αυτού του εξοπλισμού με τις κατάλληλες εγκρίσεις και σήματα που εκδίδονται από τους κοινοποιημένους φορείς ελέγχου, ώστε να απολαμβάνει κατ'αυτόν τον τρόπο αναγνώρισης από όλα τα κράτη μέλη.

2.2. Έτσι προκύπτει ότι η ολοκλήρωση της εσωτερικής αγοράς του «Μεταφερόμενου εξοπλισμού υπό πίεση» απαιτεί την ανάληψη δράσης σε κοινοτικό επίπεδο. Συνεπώς η ΟΚΕ συμφωνεί στην πρόταση έκδοσης οδηγίας από το Συμβούλιο, καθόσον η εν λόγω πρόταση οδηγίας είναι αποτέλεσμα διαβουλεύσεων που διεξήγαγε η Επιτροπή τόσο με τις κυβερνήσεις των κρατών μελών όσο και με τις ευρωπαϊκές επαγγελματικές οργανώσεις (βιομηχανία αερίων - ένωση υγραερίων - χημική βιομηχανία - αντιπροσωπευτικούς φορείς υπηρεσιών ελέγχου και Ευρωπαϊκή Επιτροπή Τυποποίησης).

3. Ειδικές παρατηρήσεις

3.1. Η ΟΚΕ πιστεύει ότι κάποιες αναδιατυπώσεις ορισμένων άρθρων του εγγράφου της Επιτροπής, θα διευκόλυναν τους χρήστες της οδηγίας στην καλύτερη εφαρμογή της:

3.1.1. Διαγράφοντας τη λέξη «επαναπληρώσιμο» από την πρώτη σειρά του Άρθρου 2, αυτομάτως περιλαμβάνονται στην οδηγία τα γκαζάκια (gas cartridges) τα οποία δεν είναι επαναπληρώσιμα, και εξασφαλίζεται έτσι η ελεύθερη κυκλοφορία τους.

3.1.2. Στο Άρθρο 13 τα κράτη μέλη καλούνται να θέσουν σε ισχύ τις κανονιστικές και διοικητικές διατάξεις που είναι απαραίτητες για τη συμμόρφωση προς την οδηγία πριν από την 30ή Ιουνίου 1998, καθώς επίσης να εφαρμόσουν τις εν λόγω διατάξεις από την 1η Ιανουαρίου 1999. Η ΟΚΕ νομίζει ότι καθόσο οι ημερομηνίες αυτές εξαρτώνται από το πότε θα είναι έτοιμα τα σχετικά πρότυπα και προδιαγραφές, πρέπει να επαναξετασθούν.

3.2. Η ΟΚΕ θεωρεί ότι θα ήταν χρήσιμο, όπως ορισμένες εξειδικευμένες τεχνικές λεπτομέρειες συμπεριληφθούν είτε στην υπό εξέταση οδηγία, είτε στην ADR, και αυτές είναι οι ακόλουθες:

α) διαδικασίες πλήρωσης των φιαλών (κυλίνδρων) υγραερίων και δεξαμενών υγροποιημένων αερίων, υποδεικνυόμενες και ελεγχόμενες από κοινοποιημένους φορείς ελέγχου,

β) λειτουργικές προδιαγραφές - κατασκευή - πιστοποίηση και σήμανση των βαλβίδων των ανωτέρω κυλίνδρων και δεξαμενών.

3.3. Δοθέντος ότι η εφαρμογή της υπό εξέταση οδηγίας θα επιφέρει εξοικονόμηση κόστους, δηλαδή οικονομικά οφέλη στους κατασκευαστές εξοπλισμού υπό πίεση, καθόσον η χορήγηση έγκρισης και σήματος θα γίνεται πλέον μόνον σε ένα κράτος μέλος και στη συνέχεια ο εξοπλισμός θα κυκλοφορεί ελευθέρως σε όλες τις χώρες της ΕΕ, συνάγεται ότι στα πλαίσια του ανταγωνισμού θα μειωθούν οι τιμές του εξοπλισμού. Συνεπώς η ΟΚΕ εκφράζει την ευχή όπως η Βιομηχανία (κατασκευαστές εξοπλισμού: δηλαδή κυλίνδρων, δεξαμενών και λοιπών εξαρτημάτων, και παραγωγοί και διακινητές υγροποιημένων αερίων) μετακυλίσει το προκύπτον οικονομικό όφελος στο τελικό κόστος των προϊόντων επ'ωφελεία της κατανάλωσης.

Βρυξέλλες, 10 Ιουλίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 95 της 24. 3. 1997, σ. 2.

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Η ακόλουθη τροπολογία, η οποία έλαβε πάνω από το Ό των ψήφων, απορρίφθηκε κατά τη διάρκεια των συζητήσεων.

Να προστεθούν δύο νέα σημεία 3.1.3 και 3.1.4

«3.1.3. Να προστεθεί μία νέα αιτιολογική σκέψη με το εξής περιεχόμενο: Εκτιμώντας ότι οι μεταφορητοί εξοπλισμοί υπό πίεση που κατασκευάζονται σύμφωνα με την οδηγία 84/527ΕΟΚ πρέπει να έχουν εξασφαλισμένη την ελεύθερη κυκλοφορία και χρήση τους στα κράτη μέλη.»

«3.1.4. Να προστεθεί ένα νέο σημείο 3 στο άρθρο 4 της πρότασης οδηγίας με την εξής διατύπωση: Οι μεταφορητικοί εξοπλισμοί υπό πίεση που κατασκευάζονται σύμφωνα με όσα προβλέπονται στην οδηγία 84/527/ΕΟΚ με το σήμα Ε θα μπορούν να έχουν εξασφαλισμένη την ελεύθερη κυκλοφορία και χρήση τους στην επικράτεια της Κοινότητας, χωρίς να χρειάζεται ένα επιπλέον νέο σήμα.»

Αιτιολογία

Σήμερα υπάρχουν στην Ευρώπη, και συγκεκριμένα σε ορισμένες χώρες, εκατομμύρια συσκευασίες GLP που είναι κατασκευασμένες σύμφωνα με την οδηγία 84/527/ΕΟΚ και με ένα σύστημα επισήμανσης και ελέγχου της κατάστασης και του βαθμού συντήρησής τους που εφαρμόζεται από τις προμηθεύτριες εταιρείες και ελέγχεται από τις αρμόδιες εθνικές αρχές. Η θέσπιση της υποχρέωσης εφαρμογής μιας διαδικασίας επιπλέον επισήμανσης συνεπάγεται δυσανάλογες δαπάνες χωρίς εξάλλου να προκύπτουν απτά οφέλη για τον καταναλωτή.

Αποτέλεσμα της ψηφοφορίας

Ψήφοι υπέρ: 33, ψήφοι κατά: 44, αποχές: 8.